Title: Otázky, na ktoré spracujú oba rezorty spoločné odpovede:
Author: Polláková
Last saved by: spano
Company: ŠopSR

Príloha č. 7.

Odpovede na otázky dohodnuté na stretnutí ministra životného prostredia SR s ministrom pôdohospodárstva SR, ministrom financií SR a  ministrom hospodárstva SR dňa 5.2.2004 na Ministerstve životného prostredia SR  k problematike Národného zoznamu navrhovaných území európskeho významu a k návrhu  Koncepcie ochrany prírody a krajiny.

1.	Ako nás obmedzí zaslanie národného zoznamu navrhovaných území európskeho významu  do Bruselu?
2.	Aký bude režim uvedených území do rozhodnutia Bruselu?

      Zaslanie národného zoznamu navrhovaných území európskeho významu, území  vymedzovaných na základe smernice Rady č. 92/43/EHS o ochrane biotopov, voľne žijúcich živočíchov a voľne rastúcich rastlín (ďalej  len „smernica o biotopoch“), Európskej komisii (ďalej len „EK“) vyplýva pre Slovenskú republiku z prístupovej zmluvy a je  limitované dátumom vstupu SR do  Európskej únie (ďalej len „EÚ“) t.j. k 1.5.2004. Pre oblasť ochrany prírody a krajiny nie sú dohodnuté prechodné obdobia. Zaslaním národného zoznamu EK sa členský štát zaväzuje, že do jej rozhodnutia nedôjde k znehodnoteniu prírodných hodnôt navrhnutých území. Uvedená povinnosť členských štátov zabezpečiť tzv. predbežnú ochranu území, ktoré navrhli na zaradenie do siete NATURA 2000, bola potvrdená niekoľkými rozhodnutiami Európskeho súdneho dvora (ďalej len  „ESD“) .
Poznámka: 
Pozri: Managing Natura 2000 Sites: The Provisions of Article of 6 The „Habitats“ Directive 92/43 EEC, ktoré vydal Luxemburg: Office for Official Publications of the European Communities, 2000.

       Režim navrhovaných území európskeho významu do rozhodnutia EK je ustanovený v § 27 ods. 7 zákona č. 543/2002 Z. z. o ochrane prírody a krajiny (ďalej len „zákon“). 
      V zmysle uvedeného ustanovenia navrhované územie európskeho významu  uvedené v národnom zozname, ktorý schválila vláda SR a vydalo Ministerstvo životného prostredia SR všeobecne záväznou vyhláškou (§ 27 ods. 5 zákona),  sa považuje za chránené územie vyhlásené podľa  zákona so stupňom ochrany  uvedenom v národnom zozname. Pri posudzovaní vplyvov akejkoľvek činnosti na  životné prostredie podľa osobitného predpisu (myslí sa zákona č. 127/1994 Z. z. o posudzovaní vplyvov činnosti na životné prostredie) pri povoľovaní tejto činnosti podľa  zákona, ako aj inej činnosti podľa  zákona sa postupuje v súlade so stupňom ochrany navrhovaného územia európskeho významu tak, ako vo vyhlásenom chránenom území.
To znamená, že odo dňa účinnosti všeobecne záväznej vyhlášky MŽP SR, ktorou sa vydá národný zoznam navrhovaných území európskeho významu odsúhlasený vládou až do vyhlásenia navrhovaného územia európskeho významu za chránené územie v príslušnej kategórii alebo zóne chráneného územia  (max. do 6 rokov od schválenia národného zoznamu EK) platí tzv. predbežná ochrana, ktorej cieľom je zabezpečiť, aby nedošlo k znehodnoteniu predmetu ochrany navrhnutého územia európskeho významu počas obdobia, kedy EK rozhodne o jeho zaradení do siete NATURA 2000 a členský štát zabezpečí jeho  trvalú (nielen predbežnú ochranu).
Vlastník (správca, nájomca) dotknutého pozemku je povinný odo dňa účinnosti všeobecne záväzného právneho predpisu (vyhlášky MŽP SR, ktorou sa ustanovuje národný zoznam)až do vyhlásenia navrhovaného územia európskeho významu za chránené územie podľa § 17 strpieť za náhradu obmedzenia vyplývajúce z podmienok ochrany navrhovaného územia európskeho významu. 
Ek počas posudzovania môže vybrať len niektoré z lokalít navrhnutých v národnom zozname, alebo môže od členského štátu požadovať jeho doplnenie ak jeho návrh vyhodnotí ako nedostatočný.  
Záver č. 1:
1. Tým, že  plocha 496 146,48 ha  navrhovaných území európskeho významu sa prekrýva s existujúcou sieťou chránených území, je uvedené ustanovenie na tejto ploche bezpredmetné. Jednoducho povedané, na ploche ostáva režim ochrany navrhovaných území európskeho významu nezmenený – totožný s režimom ochrany v existujúcich chránených územiach.
2.V  územiach navrhovaných mimo súčasnej siete chránených území CHÚ (ide o plochu 81 426,52 ha) je navrhnutý 2. stupeň ochrany na ploche  76 883 ha, 3. stupeň na ploche 1155 ha, 4. stupeň  na ploche 2 301 ha a 5. stupeň na ploche  87 ha. Na uvedenej ploche začnú odo dňa účinnosti vyhlášky MŽP SR, ktorou sa vydá národný zoznam, platiť stupne ochrany uvedené v národnom zozname  a režim vykonávania zákonom taxatívne vymenovaných činností bude možný len za dodržania ustanovení zákona. 

K otázke možnej zmeny stupňa po zaslaní národného zoznamu do EK je potrebné uviesť nasledovné: 
a)	stupne ochrany je možné aj počas predbežnej ochrany v územiach zmeniť, a to v súlade s postupom stanoveným v § 27 ods. 6  zákona .
b)	tam, kde sa navrhované územie európskeho významu prekrýva s existujúcim chráneným územím alebo jeho ochranným pásmom, platí vo vzťahu k stupňom ochrany ustanovenie § 27 ods. 8 zákona, podľa ktorého ak je stupeň ochrany v navrhovanom území európskeho významu a vo vyhlásenom (existujúcom) chránenom území a jeho ochrannom pásme rôzny, platia na spoločnom území podmienky ochrany určené vyšším stupňom ochrany. 
Záver č. 2:
1.  Z uvedeného vyplýva, že je síce možné meniť v schválenom národnom zozname stanovený stupeň ochrany, ale  v územiach, ktoré sa prekrývajú s existujúcimi chránenými územiami a ich ochrannými pásmami,  aj v prípade, kedy by bolo z hľadiska ochrany navrhovaného územia európskeho významu možné stanoviť pre menežment uvedeného územia stupeň ochrany nižší,  ako je stupeň ochrany v existujúcom chránenom území platí, na prekrývajúcej sa ploche vždy vyšší stupeň ochrany. 
         Ak je cieľom uvedených rokovaní zníženie stupňa ochrany, je možné v národnom zozname navrhovaných území európskeho významu uviesť nižší stupeň ochrany, ale následne musí nasledovať zmena stupňa ochrany existujúceho chráneného územia buď vo  vyhlasovacom právnom predpise pri chránených územiach vyhlásených od 1.1.2003 alebo cez aplikáciu § 104 ods. 18 zákona (prehodnotenie stupňa ochrany) alebo cez zonáciu chráneného územia (napr. ak navrhneme na území existujúcej prírodnej rezervácie, kde platí  piaty stupeň ochrany, v navrhovanom území európskeho významu, ktoré  sa čiastočne prekrýva s územím prírodnej rezervácie,  štvrtý stupeň ochrany  až do zmeny stupňa ochrany určeného pre existujúcu prírodnú rezerváciu bude aj tak v navrhovanou území európskeho významu platiť piaty stupeň ochrany. 
2. Uvedená prednosť vyššieho stupňa ochrany však prestáva platiť, po  posúdení národného zoznamu EK. Územia, ktoré EK vyberie je možné vyhlásiť za chránené v kategórii chránený areál, prírodná rezervácia alebo zóna chráneného územia a v rámci tohto procesu znížiť stupeň ochrany.

K otázke posudzovania vplyvov akejkoľvek činnosti  na životné prostredia v územiach uvedených v národnom zozname  podľa zákona č.127/1994 Z.z. o posudzovaní vplyvov na životné prostredie (ďalej len „ zákon EIA“) je potrebné uviesť nasledovné.

Zákon EIA stanovuje, že v chránených územiach podliehajú posudzovaniu nasledovné činnosti:
a)	výstavba športových, rekreačných a turistických ubytovacích zariadení vrátane kempingov a iných objektov, hotelové komplexy a súvisiace zariadenia,
b)	zjazdové trate, bežecké trate, lyžiarske vleky, skokanské mostíky, lanovky a ostatné zariadenia,.
c)	v odôvodnených prípadoch, najmä ak sa má činnosť vykonávať v území chránenom podľa  osobitných predpisov alebo v značne zaťaženom území, môže ministerstvo určiť, že posudzovaniu podlieha aj zámer na činnosť, alebo jej zmenu neuvedenú v § 2 ods. 1, 2 a 4 zákona EIA ( t.j. činnosť neuvedenú v prílohách zákona EIA ).
Poznámka:
V zmysle § 103 ods. 5 zákona sa pre proces posudzovania podľa zákona EIA považuje za chránené územia aj jeho ochranné pásmo.
 
Záver č. 3:
Opäť treba zdôrazniť že ustanovenia zákona EIA platia  v uvedenom rozsahu v chránených územiach už dnes. Rozšírenie sa vzťahuje len na územia navrhnuté do národného zoznamu mimo existujúcu sieť. 

3.	Aký bude režim ochrany uvedených území po rozhodnutí Bruselu?

Po posúdení národného zoznamu EK, schválení komisiou vybratých území na zaradenie do siete NATURA 2000 má Slovenská republika 6 rokov na to, aby vybraté územia vyhlásila ako chránený areál, prírodnú rezerváciu  alebo ako zónu chráneného územia. Až do uskutočnenia uvedeného vyhlásenia sú navrhované územia európskeho významu stále  v režime tzv. predbežnej ochrany, ktorý je popísaný  v predchádzajúcom bode. 
V uvedenom období 6 rokov bude Slovenská republika postupne vyhlasovať územia vybraté EK. 
Postup bude uskutočňovaný v troch možných variantoch:

a) Navrhované územia európskeho významu sa nachádzajú mimo existujúcu sieť chránených území.
Postup vyhlasovania týchto území ustanovuje § 50 zákona a  vyhláseniu ochrany predchádza spracovanie projektu ochrany v súlade s prílohami vyhlášky MŽP SR č. 24/2003 Z.z., ktorou sa vykonáva zákon č. 543/2002 Z. z. o ochrane prírody a krajiny, rokovanie s vlastníkmi (správcami, nájomcami), dotknutými orgánmi štátnej správy a obcami (je viac ako pravdepodobné, že uvedené územia sa budú vyhlasovať v kategórii chránený areál /kde môže platiť tretí, štvrtý alebo piaty stupeň ochrany/, prírodná rezervácia /kde môže platiť štvrtý alebo piaty stupeň ochrany/ alebo ako zóna uvedených území.

2. Územie sa nachádza v existujúcej sieti chránených území a stupeň ochrany uvedený v národnom zozname je zhodný so stupňom ochrany existujúceho chráneného územia a je z hľadiska menežmentu navrhovaného územia európskeho významu vyhovujúci.
Tu nedochádza k žiadnym legislatívnym zmenám.

3. Územie sa nachádza v existujúcej sieti chránených území a stupeň ochrany uvedený v národnom zozname je iný ako stupeň ochrany v existujúcom chránenom území.
Tu je nutné legisltívnym procesom zmeniť stupeň ochrany chráneného územia, pritom je možná zmena stupňa ochrany smerom hore aj dole. Spôsob zmeny závisí od toho, kde sa navrhované územia európskeho významu nachádza. V prípade, že pôjde o územie NP a CHKO, môže byť  zmena stupňa riešená zónovaním uvedených území. Ak pôjde napr. o prírodnú rezerváciu, národnú prírodnú rezerváciu, chránený areál vyhlásené po 1.1.2003, môže byť zmena stupňa ochrany riešená vyhláškou krajského úradu životného prostredia, ktorou sa buď zmení len stupeň ochrany chráneného územia ( kategória zostane) alebo sa chránené územie rozzónuje. 
Záver: 
Režim ochrany území, ktoré Brusel vybral do siete Natura 2000, bude závisieť od stupňa ochrany, ktorý bude územiu priradený pri jeho vyhlasovaní. Režim vykonávania zákonom taxatívne vymenovaných činností bude možný len  za dodržania ustanovení zákona. 

4.	Bude možné v územiach vybratých Bruselom znižovať stupne ochrany?

Poznámka: 
K problematike znižovania stupňov ochrany pozri aj odpoveď na otázku č. 1 a 2.

Pojem stupne ochrany je pojem vyplývajúci zo všeobecne záväzných právnych predpisov Slovenska (zákon). Smernice uvedený pojem nepoznajú. Stupne ochrany stanovuje orgán ochrany prírody a krajiny pri vyhlasovaní chráneného územia, zónovaní chráneného územia na základe stavu biotopov, ktorých ochranu chce vyhlásením chráneného územia zabezpečiť. Samotný národný zoznam schválený vládou sa do EK zasiela na formulároch ustanovených EK, v ktorých sa stupeň ochrany neuvádza. Do EK sa stupne ochrany nezasielajú.
Európska komisia nestanovuje, aké konkrétne ochranné opatrenia majú členské štáty zabezpečiť pre to ktoré územie, ona len zaväzuje čl. štát zabezpečiť primeranými opatreniami ochranu území. To znamená, že stupeň ochrany podľa národného práva je možné znížiť, pokiaľ to nebude mať negatívny vplyv na priaznivý stav biotopov a druhov.
Povinnosťou členského štátu je však informovať Európsku komisiu prostredníctvom šesťročných správ (reportov) o realizácii ochranných opatrení v územiach a hodnotení vplyvov týchto opatrení na stav biotopov a druhov uvedených v prílohách smernice o biotopoch.

5.	Môže Brusel zaviazať SR k zintenzívneniu ochrany v navrhovaných územiach európskeho významu?

Európska komisia má v súvislosti s hodnotením stavu území NATURA 2000 vytvorený informačný systém, ktorého vstupmi sú:
-	hodnotiace správy členských krajín,
-	informácie vedeckých inštitúcií o stave druhov a biotopov,
-	informácie environmentálnych mimovládnych organizácií.
V prípade zhoršenia stavu biotopov a druhov v územiach NATURA 2000 Európska komisia upozorní členský štát na tento fakt.

Smernica o biotopoch nestanovuje mieru intenzity ochrany v územiach navrhnutých do sústavy NATURA 2000, ale ukladá  členským štátom:
1.	prijať primerané štatutárne, administratívne alebo zmluvné opatrenia, ktoré zodpovedajú ekologickým požiadavkám jednotlivých typov biotopov a druhov (v práve SR premietnuté do stupňov ochrany),
2.	vytvoriť vhodné plány starostlivosti (v práve SR sú to programy starostlivosti),
3.	činnosť (plán, projekt), ktorá nie je pre starostlivosť o územie nevyhnutná a môže mať podstatný vplyv na územie, podrobiť posudzovaniu jej vplyvov na životné prostredie – na lokalitu z hľadiska cieľov ochrany (§ 28 zákona). 
Záver:
Európska komisia nestanovuje intenzitu ochrany, ale v prípade činnosti, ktorá by mohla mať nepriaznivý vplyv na prioritné biotopy a  prioritné druhy, si  musí členský štát vyžiadať stanovisko EK. Z analýzy rozsudkov ESD jednoznačne vyplýva, že EK okamžite po zistení možných negatívnych vplyvov na lokality  navrhnuté na zaradenie, ako aj už zaradené do siete Natura 2000, môže zaviazať členský štát k zintenzívneniu ochrany územia. Medzi poslednými prípadmi Európska komisia zaviedla kvôli ochrane a zachovaniu biologickej rozmanitosti v Európe právne kroky proti 8 členským štátom (Luxembursku, Belgicku, Taliansku, Rakúsku, Španielsku, Írsku, Grécku a Veľkej Británii).
V prílohe uvádzame niekoľko príkladov prípadov, kde Európsky súdny dvor nariadil členským štátom v rámci procesu tzv. „infridgementov“, rozhodnutiami súdu riešiť nedostatočnú aplikáciu práva EÚ v oblasti ochrany prírody, ako aj nedostatočnú implementáciu – nepostačujúce zastúpenie a nevyhlásenia chránených území Natura 2000, či už podľa smernice o biotopoch a smernice o vtákoch. 

6.	Je súčasný stav v územnej ochrany prírody a krajiny (plochy a  stupne) vyhovujúci?
   
              Skutočnosť, že súčasný stav územnej ochrany prírody a krajiny nie je vyhovujúci konštatovalo MŽP SR už v Koncepcii ochrany prírody a krajiny. Na tomto konštatovaní sa dohodli oba rezorty. Súčasná národná sieť chránených území zaberá 23,3% územia Slovenska a nebola nikdy prehodnotená z hľadiska pokrytia jednotlivých ohrozených biotopov a druhov.
	Prvýkrát k takémuto hodnoteniu došlo pri tvorbe návrhu území európskeho významu. Návrh zaberá 11,76 % územia Slovenska  čo predstavuje plochu 576 569  ha ( prekryv s existujúcou sieťou chránených území je 86,1%) a bol vypracovaný na základe presne stanovených kritérií. 
        Kritériá spočívajú v percentuálnom pokrytí celoslovenskej rozlohy výskytu európsky významných biotopov a druhov sústavou NATURA 2000. Percento pokrytia je pre jednotlivé biotopy a druhy rôzne a odráža ich ohrozenosť, veľkosť areálu výskytu, endemickosť. Pohybuje sa od 20% (pri biotopoch a druhoch s väčším areálom) až do 100% (pri druhoch a biotopoch, ktoré majú veľmi malý areál výskytu a sú veľmi ohrozené).
             Na základe presne stanovených kritérií bol .vypracovaný aj návrh národného zoznamu navrhovaných vtáčích území. Návrh zaberá 25,2 % územia Slovenska co predstavuje plochu 1 236 545 ha ( prekryv s existujúcocu sieťou chránených území je 55,15 %.)

Poznámka: 
Pri sčítavaní pokrytia územia Slovenska uvedenými chránenými územiami, je však potrebné vedieť, že súčast je možné urobiť iba pri existujúcej sieti a navrhovaných územiach európskeho významu, kde platia stupne ochrany.. Chránené vtáčie územia uvedené v národnom zozname sa stanú chránenými územiami až po ich vyhlásení všeobecne záväznými vyhláškami ministerstva. Naviac v chránených vtáčích územiach neplatia stupne ochrany. Pre každé chránené vtáčie územia bude vypracovaný osobitný režim ochrany – budú obmedzované (lokálne, sezónne) činnosti, ktoré môžu mať negatívny vplyv na predmet ochrany  v chránenom vtáčom území.

	Podobné kritériá je potrebné stanoviť aj pre národne významné biotopy a druhy, prehodnotiť národnú sústavu chránených území, kde predmetom ochrany sú biotopy a druhy. O stanovení kritérií na prehodnotenie siete chránených území uvažuje aj Koncepcia ochrany prírody a krajiny. Navrhuje sa postupovať obdobne ako pri stanovovaní kritérií na vymedzovanie území zaradených do sústavy NATURA 2000 a kritériá stanoviť národnou vedeckou konferenciou (pozri Koncepciu ochrany prírody a krajiny – Opatrenia na dosiahnutie strategických cieľov rozvoja ochrany prírody a krajiny  4.1. a) a 4.1.b)). Na zabezpečenie plnenia uvedených opatrení bude ustanovená medzirezortná komisia, ktoré spracuje návrh kritérií a indikátorov, vrátane metód na posúdenie oprávnenosti a vhodnosti návrhov, rovnako tiež na revíziu jestvujúcej siete chránených území.   Pri spracovávaní kritérií je potrebné vychádzať z týchto zásad:
-   prehodnotiť kvalitatívny stav vyhlásených osobitne chránených území zaradených v štvrtom a   piatom stupni ochrany,
-	redukovať územia so stupňom ochrany tri,
-	prehodnotiť výmeru ochranný pasiem národných parkov.

	Do uskutočnenia uvedených krokov rešpektovať uznesenia vlády č.888/2003, ktorým bola schválená Správa o lesnom hospodárstve SR na rok 2003 obsahujúca a povinnosť prijať moratórium na vyhlasovanie ďalších chránených území na LPF.

	
7.	Podľa súm dohodnutých medzi LVÚ Zvolen + ŠOP SR Banská Bystrica vypočítať predpokladanú výšku náhrady za obmedzenie bežného obhospodarovania v existujúcej sieti CHÚ a v územiach NATURA za 1 rok, decénium, rubnú dobu.

Výška náhrady za bežné obhospodarovanie na LPF v existujúcej sieti CHÚ

Výmera (ha)

Priemerná náhrada za rok (SK)

výška náhrady
na 1 rok
(mil. SK)

výška náhrady
na decénium
(mil. SK)

výška náhrady
na rubnú dobu (100 rokov) 
(mil. SK)

5. stupeň ochrany | 94 940 | 1 380 | 131,0 | 1 310 | 13 100
4. stupeň ochrany | 4 863 | 781 | 3,8 | 38 | 380
3. stupeň ochrany | 279 796* | 385 | 107,7 | 1 077,2 | 10 772
2. stupeň ochrany | 518 134* | 220 | 113,9 | 1 139,9 | 11 399
Spolu: | 894 778 | | 356,4 | 3 564 | 35 640
* rozloha je v rátane MCHÚ

Výška náhrady za obmedzenie bežného obhospodarovania v územiach európskeho významu nachádzajúcich sa mimo existujúcu sieť chránených území. 

výmera LPF (v ha)

Priem náhrada 
za rok na ha (Sk)

Celková náhrada  
za rok (Sk)

Zmena v 5. st. | +86 | 1380 | 118 680,-
Zmena v 4. st. | +976 | 781 | 762 256,-
Zmena v 3. st. | +537 | 385 | 206 745,-
Zmena v 2. st. | +66164 | 220 | 14 556 080,-
Spolu | | | 15 643 761,-

Výška náhrady za bežné obhospodarovanie v navrhovaných chránených vtáčích územiach. 

Výška náhrady za bežné obhospodarovanie na LPF v navrhovaných chránených vtáčích územiach  bola stanovená v Návrh národného zoznamu navrhovaných chránených vtáčích území, ktorý bol schválený uznesením vlády č.636 z 9.7.2003 a predstavuje priemernú ročnú náhradu  380 Sk/ha/rok., čo predstavuje  sumu 245 mil Sk ročne po vyhlásení všetkých navrhovaných chránených vtáčích 

Poznámka: 
Pretože CHVÚ nie sú zatiaľ spracované na parcelný stav a obmedzenia zatiaľ nie sú presne územne vymedzené, je uvedený odhad najmenej reálny.

Záver: 
Napriek textu vyššie uvedenej poznámky možno konštatovať, že predpokladaná výška náhrady za obmedzenie bežného obhospodarovania by v prípade, ak by nedošlo k redukcii existujúcej siete chránených území a boli vyhlásené všetky územia uvedené v národnom zozname navrhovaných chránených vtáčích území a v národnom zozname navrhovaných území európskeho významu, predstavovala sumu (356,4 + 15,643 761+ 245) 617, 043 761 mil Sk/rok.
Poznámka.
Poznamenávame, že náhrada za obmedzenie bežného obhospodarovania sa vypláca  za obdobie platnosti LHP (desať rokov) a nie všetky subjekty majú platnosť LHP v jednom období. Čiže nemôže nastať situácia, že budeme platiť všetkým subjektom náhradu v jeden rok.

Vysvetlenie.
Uvedené odhady náhrady za obmedzenie bežného obhospodarovania boli robené na stav národného zoznamu predloženého na rokovanie vlády dňa 17.12.2003 a nezohľadňujú zmeny v rozlohe jednotlivých stupňoch ochrany, premietnuté do nového znenia národného zoznamu, ktoré sú  uvedené nižšie. 

Výmera území

materiál predložený 
na rokovanie vlády SR 
dňa 17. 12. 2004

nový materiál

Rozdiel oproti stavu k 17.12.2004

v 5. stupni ochrany (ha) | 93 879 | 76 586 | - 17 293
v 4. stupni ochrany (ha) | 7 519 | 22 003 | + 14 484
v 3. stupni ochrany (ha) | 205 930 | 206 031 | + 101
v 2. stupni ochrany (ha) | 269 241 | 270 125 | + 884
Výmera spolu | 576 569 | 574 745 | - 1 824

prípady:

Taliansko
1) 20.03.2003 Európsky súdny dvor rozhodol o nedostatkoch v klasifikovaní veľkého množstva území SPA pre ochranu vtákov chránených smernicou o vtákoch a ostatných migrujúcich druhoch, ktoré pravidelne navštevujú talianske územie. Taliansko tým porušilo naplnenie záväzkov podľa smernice o vtákoch. Hoci Taliansko urobilo významný pokrok vo vyhlasovaní území a poskytovaní informácií, celková sieť naďalej zostáva vážne nedostatočná. Regióny Lombardie a Sardínie patria medzi najviac nedostatočne pokryté sieťou SPA. 25 IBA v Lombardii a ďalších 16 v Sardínii je totálne nepokrytých. Keďže tieto nedostatky nie sú opravené (odstránené), komisia zaslala Taliansku list s 1. písomným upozornením konať podľa rozhodnutia súdu. Zanedbanie (neodstránenie) môže viesť do poriadne vysokých pokút (penále) pre Taliansko.

2) Komisia tiež zaslala Taliansku posledné písomné upozornenie na nasledovné prešetrenie sťažnosti týkajúcej sa projektu na rozvoj lyžiarskej oblasti v Moso v Pasírii (provincia Bolzano).
Územie je klasifikované ako územie s väčšou dôležitosťou podľa smernice o biotopoch a SPA podľa smernice o vtákoch. O projekte, ktorý bol predmetom riešenia, bolo rozhodnuté, že bude mať potenciálne negatívny vplyv na lokalitu. Komisia už zaslala Taliansku 1. písomné upozornenie na porušenie (nedodržanie) smernice o biotopoch a smernice o vtákoch, ale stále neobdržala žiadnu odozvu od talianskych zodpovedných úradov.

3) Komisia zaslala ďalšie posledné písomné upozornenie týkajúce sa prešetrenie sťažnosti týkajúcej sa odberu vody z jazera Trasimeno v Umbrii pre poľnohospodárske účely a pre využitie pre potreby pitnej vody. Jazero Trasimeno je SPA, avšak v tomto území sú tiež aplikované ustanovenia (podmienky) pre ochranu prírodných biotopov. Ako následok odvodňovania, vodná hladina jazera klesá, čo vedie k zničeniu biotopov a ohrozovaniu druhov, ktoré žijú v jazere a v jeho blízkosti. Talianske úrady urobili nejaké opatrenia, zahrňujúce plán pre jazero Trasimeno, ktoré sa zameriavajú na obnovu a ochranu ekosystému jazera a brehov. Opatrenia čiastočne spomalili klesanie vodnej hladiny, no talianske úrady nedali žiadne informácie o časovom pláne na ďalšie opravné opatrenia a taktiež nie o financovaní týchto opatrení na zlepšenie kritickej situácie.

Rakúsko
Komisia sa rozhodla nahlásiť Rakúsko na Európsky súdny dvor vo vzťahu k cestnému projektu v SPA (Special Protection Area) nazývanom „Lauteracher Ried“ (Vorarlberg). Po prešetrení sťažnosti, komisia zistila, že rakúske orgány nesprávne vymedzili limity pre SPA. Komisia prípad uzavrela tým, že 2 lokality známe ako „Soren“ a „Gleggen“, ktoré sú dôležité pre chrapkáča a ďalšie vtáky lúk, boli nesprávne vyňaté z SPA a že rakúske orgány neaplikovali správne relevantné právne predpisy EÚ v oblasti ochrany prírody, keď povolili cestný projekt. Rakúska odozva na posledné písomné upozornenie komisie nebola dostatočná (uspokojivá), a preto bolo rozhodnuté tento prípad predložiť na súd.

Luxembursko 
13.02.2003 súdny dvor rozhodol, že implementácia smernice o biotopoch v Luxembursku  nebola dostatočná v mnohých významných stránkach. Konkrétnejšie, právne predpisy Luxemburska nedostatočne reflektujú definície stanovené v smernici. Nemajú dostatočné právne nástroje na zabezpečenie ochrany biotopov alebo ochrany druhov, ako sú zavedené v smernici. Keďže tieto nedostatky neboli doteraz odstránené, komisia už zaslala Luxembursku posledné písomné upozornenie na splnenie rozhodnutia súdu. Zanedbanie môže vyústiť do značných pokút uvalených na Luxembursko.

Belgicko 
27.02.2003 súdny dvor rozhodol, že Belgicko nerešpektovalo požiadavky smernice o vtákoch s ohľadom na SPA vo Flámsku. Konkrétnejšie, že existuje len málo právneho zabezpečenia definujúceho hranice SPA a vytvárajúceho nevyhnutný záväzný ochranný právny režim spravujúci SPA. Keďže Belgicko stále neinformovalo komisiu ako navrhuje konať v súlade s rozsudkom súdu, komisia poslala 1. písomné upozornenie na vyhovenie súdu. Prípad môže vyústiť do obdržania pokuty.

Írsko
Komisia sa rozhodla predložiť Írsko na Európsky súdny dvor kvôli porušeniam vo veci vyhlásenia nedostatočného počtu SPA pre voľne žijúce vtáctvo a pre porušenia vo veci neprimeranej (nepostačujúcej) ochrany lokalít, ktoré majú alebo si vyžadujú charakter SPA. Vo vzťahu percentuálneho vyjadrenia pokrytia územia, Írsko v súčasnosti má 2. najmenšiu sieť SPA v EÚ.